Åsne Seierstad

**Åsne Guldahl Seierstad** (født 1970) er en norsk journalist og sakprosaforfatter. Hun er særlig kjent for dokumentariske bøker med skildringer av hverdagsliv i krigs- og konflikt&shy;områder. 

Seierstad er cand.mag. fra Universitetet i Oslo med fagene russisk, spansk og idéhistorie. Hun ble frilansjournalist for *[[Arbeiderbladet]]* mens hun studerte statsvitenskap ved Universitetet i Moskva. 

Hun holdt til i Russland fra 1993 til 1996, hvor hun dekket krigen i Tsjetsjenia. I 1997 var hun reporter i Kina. Fra 1998 til 2000 arbeidet hun i Dagsrevyen i NRK, og dekket blant annet krigen i Kosovo. Senere har hun dekket både krigen i Afghanistan og krigen i Irak under den amerikanske invasjonen i 2003 for både norsk og svensk fjernsyn.

Som reporter er hun inspirert av den polske journalisten Ryszard Kapuściński.

## Forfatterskap
*Bokhandleren i Kabul* er en sakprosabok som er skrevet etter metoden «deltagende observerende intervju», og utgitt i 2002 på forlaget Cappelen Damm. Metoden gir dyp innsikt i intervjuobjektet. Metoden er ellers mest brukt av sosialantropologer. Metoden benyttet i boken reflekter ikke det etiske aspektet knyttet til metoden, da flere av intervjuobjektene blir utlevert i den grad at de er gjenkjennbare og dermed kan skape uheldige konsekvenser i lys av afghansk kultur. Dermed blir det misvisende å knytte teksten til metoden «deltagende observerende intervju». Boken har ligget i 41 sammenhengende uker på bestselgerlisten i *[[The New York Times]]*.

Seierstad er blitt kritisert for innholdet i boken, og den omtalte bokhandleren, Shah Mohammed Rais, saksøkte henne og forlaget for Oslo tingrett. I tingretten tapte forfatteren og forlaget, og de ble dømt til å betale bokhandlerens kone, Suraia Rais, en oppreisning på kr  hver. Retten mente boken krenker privatlivets fred og beskrev følelsene og tankene til bokhandleres kone uten å ha dekning for det. Videre skal Seierstad ikke ha handlet i god tro, og bokhandlerens kone er blitt krenket gjennom boken.

Seierstad og forlaget anket dommen til Borgarting lagmannsrett der de ble frikjent i desember 2011. Saken ble anket til Høyesterett. Høyesterett ga Seierstad og forlaget medhold i mai 2015.

I 2016 gav hun ut boka *To søstre* som handler om hvordan to søstre fra Bærum ble radikalisert og reiste til Syria for å slutte seg til terrororganisasjonen IS. Boka ble belønnet med Brageprisen i klassen for beste sakprosabok. Boka var tiårets tredje mest solgte sakprosabok i Norge. I oktober 2022 kom boka Afghanerne, også den nominert til Brageprisen. Juryen skrev: «Åsne Seierstad står frem som en modig fortolker av vår nærmeste samtid. Afghanerne blir stående som inngangsport til fortellingen om de menneskelige omkostningene i lys av NATOs engasjement og Norges rolle i Afghanistan.»

I 2025 vant hun både Brageprisen og Bokhandlerprisen for boka *Ufred: Russland fra innsiden*. Boka ble i 2025 årets nest mest solge bokutgivelse i Norge uansett litteratussjanger ifølge Bokhandlerforeningens salgsstatistikk. I desember 2025 var den trykket i 120.000 eksemplarer.

## Familie
Hun er datter av amanuensis Dag Seierstad og lektor Frøydis Guldahl. Hun var tidligere samboer med musiker Trygve Seim som hun har to barn med.

## Hedersbevisninger
* 1999: Gullruten 
* 2001: Fritt Ords honnør
* 2002: Årets frilanser 
* 2002: Bokhandlerprisen
* 2003: Den store journalistprisen
* 2003: Årets Peer Gynt
* 2004: EMMA (Ethnic Multicultural Media award) 
* 2004: Prix de Libraires
* 2016: Brageprisen i klassen for beste sakprosabok for «To søstre»
* 2016: Neshornet, Klassekampens kulturpris
* 2023: Ingrid Aunes minnepris
* 2025: Bokhandlerprisen, Brageprisen

## Bibliografi
*  *[[Med ryggen mot verden: Portretter fra Serbia]]*  
*  *[[Bokhandleren i Kabul]]* 
*  *[[Hundre og en dag]]* 
*  *[[De krenkede ]]* 
*  *En av oss : En fortelling om Norge* 
*  *To søstre* 
* 2022  *Afghanerne*
* 2025  *Ufred: Russland fra innsiden*

## Referanser


## Eksterne lenker
* 
* 
* 
* 
*  Åsne Seierstad i Cappelen Damm Forlag
*  Åsne Seierstad i NRK Forfatter